Ich, Ruͦdolf von Wicken, burger ze Arowe, ✳ tuͦn chunt allen dien, die disen brief senhent oder hoͤrent lesen, ✳ das ich reht un̄
redelich mit guͦtem willen unbetwngenlich ✳ ze koͧffenne han gegeben ✳ den erwirdigē, geistlichen frowen, ✳ ✳ der epthissenne und
dem convente des chlosters ze Chùngesfelt, Sant Clarē ordens, in Costentzer bistuͦm, ✳ mines lidigen eygens sechzehenthalb stuck geltes, ✳ die in dem ban̄e des dorfes ze Obernendefelt gelegen sint, ✳ umb dri und drizig march guͦtes un̄ lotiges silbers, ✳ der ich von inen gar und gentzlich gewert und bereitet bin ✳ und in minē nutz bekeret han, ✳ dù selbē gueͤter
oͧch miner frowē und muͦter, froͧ Agathen, reht lipgedingē von minem vatter, Chuͦnrat von Wickē, ir elichē wirte, gewesen sint, ✳ dù selbe froͧ Agatha, min muͤter, disen koͧf mit ir vogtes hant, Nyclaus von Holdern, der do ze male ir wissenthaftˀ
vogt was, ufgegebē und gevˀtiget hat mit mir in gerihtes wis, ✳ an Walthers von Rùbiswile hant, ✳ an der vorgnantē epthisne un̄ conventes stat, ✳ un̄ habē oͧch wir uns beidù verzigē und verzihen uns mit disem gegenwˀtigē brief ✳ aller der rehtē,
un̄ rehter ansprache, so wir oder unser erben zuͦ dem vorgnanten gelte jemer mere moͤhten gehabē oder gewinnē an geistlichē
oder an weltlichē gerihte, ✳ oder usserhalb gerihtes, ✳ oder in deheinen weg, da mit dirre koͧf ververwet oder geirret
mohte werde in deheinen weg an alle geverde. ✳ wir lobē den egnanten epthissenne un̄ convente der vorgeschribener
guter un̄ geltes wer ze sinne fûr lidig eygen nach reht, ✳ swa un̄ swenne si sin notdurftig sint, ich, Agatha, Chunratz
von Wickē, seligē, wilent schultheissen ze Arowe, witebe ✳ und ich, Nyclaus von Holdern, zuͦ den ziten ir vogt, vergehē aller
der rede und der dinge, so da vor von uns verschribē stat. ✳ und des ze einem urchùnde, so geben wir ✳ ✳ der epthissenne
und dem convente disen brief besigelt, ich, der egnante Ruͦdolf von Wicke, mit minem ingesigel, ✳ un̄ ich, Agatha, mit mines vogtes Nyclaus von Holdern ingesigel ✳ und setzen si in nutzlich gewer der vorgantˀ guͤter und gùlte ✳ und dur mer sicherheit, ✳ so han wir gebettē die erbnˀ lùte, ✳ ✳ den schult̄ und die burgˀ ze Arowe, ✳ das si ir ingesigel gehencket hant an disen
brief ze einem warē offenne urchùnde ✳ aller der dinge, so da obnan verschriben stant. ✳ wir, Uͦlrich Trutman, schult̄,
und die burger ze Arowe, ✳ vergehē, das fùr uns kam in gerichtes wis Ruͦdolf von Wicke, unser burgˀ, und froͧ Agatha,
sin muͦter, mit Nyclaus von Holdern, irem wissenthaftē vogt, ✳ und hant vor uns einen rehten koͧf gevertiget und gegeben den geistlichen frowen, der epthissenne und ✳ ✳ dem convente des chlosters ze Chùngesfelt, ✳ dù guͤter, dù da
obnan verschriben stant, ✳ und ist oͧch dù vertegunge geschehen und uf gegeben von Ruͦd̄s wegen, des egnanten, nach siner eigenschaft ✳ und von froͧ Agathen wegē, nach dem lipgedinge, so si dar uf hatte mit urteil nach der stat reht und
gewonheit, ✳ un̄ dur bette der egnanten Ruͦdolfs von Wickē, froͧ Agathen, siner muͦtˀ, ✳ un̄ Nyclaus von Holdern, ir vogtes, so han wir unser stat ingesigel gehencket an disen brief. ✳ dis beschach, do ze gegē waren ✳ Chunrat von
Schafhusē, ✳ Wernher Schult̄, ✳ Ruͦdolf Schult̄, Heinr̄ Schult̄, ✳ Wernher Zurichˀ, Joh̄ Zuricher, ✳ Fridrich von Albis, ✳
Heinr̄ Swebelin, ✳ Uͦlrich der Freidig,✳ Uͦlrich von Kyemberg, ✳ Joh̄ von Hunwile,✳ Ruͤdegˀ der Schencke un̄ ander erber
lûte gnuͦg. ✳ dirre brief wart gegeben ze Arowe ✳ an sant Blasien tag, ✳ in dem jare, do man zalte von Christes
geburte drùcehenhundert jar, ✳ dar nach in dem vierzigestem jar.
330x 200 mm